לק"י, כה בכסלו תשע"ו

חנוכה: נבואה, עבודה זרה ותורה שבעל פה

**ר' צדוק הכהן מלובלין, רסיסי לילה, אות נו**: ולעולם כפי הנהגת התורה בישראל כן הוא הנהגתו יתברך כל העולמות, ואף האומות מתנהגים כן בזה לעומת זה. וכל ריבוי עבודה זרה אצלם וחרטומים ומכשפים היה כל זמן שהיה גילוי שכינה ונבואה בישראל, ומשנסתלקה והתחיל תורה שבעל פה התחיל גם כן אצלם חכמת יונית שהיא חכמה אנושית. כי התחלת אנשי כנסת הגדולה היה בתחילת מלכות יון שאז היתה חתימת הנבואה ועל כן יון הם שהתחילו בגזירת שמד וכל גזירות וצרות שהיו על ישראל מאז והלאה וגם גלות אדום הכל היה נגד האמונה, שאם היו רוצים להתערב בגוים ולהיות לעמא חד לא היו סובלים שום גלות וצער כלל.

**מחשבות חרוץ, אות י"ז**: ובתחילת מלכות יון היה הסתלקות הנבואה כמו שאמרו בסדר עולם, ואז היה יסוד חכמת תורה שבעל פה, וזה לעומת זה - התחילה אז חכמת יונית ופילסופיא שהכחישו האצטגנינות והכישוף וכדומה חכמות שלמעלה משכל אנושי.

המשך פרק יח (כב) וַיֹּאמֶר אֵלִיָּהוּ אֶל הָעָם אֲנִי נוֹתַרְתִּי נָבִיא לַידֹוָד לְבַדִּי וּנְבִיאֵי הַבַּעַל אַרְבַּע מֵאוֹת וַחֲמִשִּׁים אִישׁ:

**משך חכמה על שמות לד, כח**: לבדי - הנה באמת נשארו נביאי ה' עוד מאה מה שהחביא עובדיהו במערות... לכן אמר ואחביא מנביאי ה' שהשי"ת נתן רוחו עליהם, אבל אליהו הוא נביא לה' שהוא מיוחד לנביא לשם ה' ולא לשום דבר רק שהוא כולו בכל כוחותיו ועניניו נביא לה' ודו"ק.

**מצודות**: כי מאה הנביאים אשר החביאם עובדיה, לא היו ידועים להם.

(כג) וְיִתְּנוּ לָנוּ שְׁנַיִם פָּרִים וְיִבְחֲרוּ לָהֶם הַפָּר הָאֶחָד וִינַתְּחֻהוּ וְיָשִׂימוּ עַל הָעֵצִים וְאֵשׁ לֹא יָשִׂימוּ וַאֲנִי אֶעֱשֶׂה אֶת הַפָּר הָאֶחָד וְנָתַתִּי עַל הָעֵצִים וְאֵשׁ לֹא אָשִׂים:

(כד) וּקְרָאתֶם בְּשֵׁם אֱלֹהֵיכֶם וַאֲנִי אֶקְרָא בְשֵׁם יְדֹוָד וְהָיָה הָאֱלֹהִים אֲשֶׁר יַעֲנֶה בָאֵשׁ הוּא הָאֱלֹהִים וַיַּעַן כָּל הָעָם וַיֹּאמְרוּ טוֹב הַדָּבָר[[1]](#footnote-1):

**ר"י אברבנאל**: ולא אמר הכתוב שענו זה נביאי הבעל, כי הם לא ענו דבר, ולא ישר בעיניהם להיכנס לבחינה, אבל הם ענו שהיה טוב הדבר... שכאשר ראו שענו העם כולו "טוב הדבר", לא היה בידם לזוז משם ולא להכחיש ולהוציא עצמם מהנסיון, לפי שהעם ירגמו אותם אבן.

|  |  |
| --- | --- |
| (כה) וַיֹּאמֶר אֵלִיָּהוּ לִנְבִיאֵי הַבַּעַל בַּחֲרוּ לָכֶם הַפָּר הָאֶחָד וַעֲשׂוּ רִאשֹׁנָה כִּי אַתֶּם הָרַבִּים וְקִרְאוּ בְּשֵׁם אֱלֹהֵיכֶם וְאֵשׁ לֹא תָשִׂימוּ: | (כו) וַיִּקְחוּ אֶת הַפָּר אֲשֶׁר נָתַן לָהֶם  וַיַּעֲשׂוּ וַיִּקְרְאוּ בְשֵׁם הַבַּעַל מֵהַבֹּקֶר וְעַד הַצָּהֳרַיִם לֵאמֹר הַבַּעַל עֲנֵנוּ וְאֵין קוֹל וְאֵין עֹנֶה וַיְפַסְּחוּ עַל הַמִּזְבֵּחַ אֲשֶׁר עָשָׂה: |

< דעת מקרא, ר' יהודה קיל: אשר נתן הנותן, והכוונה לאנשים שהביאו להר הכרמל את הפרים.

(כז) וַיְהִי בַצָּהֳרַיִם וַיְהַתֵּל בָּהֶם אֵלִיָּהוּ וַיֹּאמֶר קִרְאוּ בְקוֹל גָּדוֹל כִּי אֱלֹהִים הוּא כִּי שִׂיחַ וְכִי שִׂיג לוֹ וְכִי דֶרֶךְ לוֹ אוּלַי יָשֵׁן הוּא וְיִקָץ:

ת"י: וחייך בהון אליהו. אוריאל סימון, מלחמת אליהו בעבודת הבעל, בתוך: קריאה ספרותית במקרא, עמ' 222: אליהו לא יכול היה לומר על הבעל 'כִּי אֱלֹהִים הוּא' מבלי שנימת קולו תביע בבירור את המשמע: 'לשיטתכם'. המילה 'וַיְהַתֵּל' אינה אפוא אלא תחליף סיפורי לנימת הקול המסתייגת. נהירותם של דברי אליהו מבחינתם של עובדי האלילים הבטיחה את היענותם של נביאי הבעל. ואילו ההסתייגות האירונית, אפשרה לנביא ה' לפנות בעת ובעונה אחת גם אל הקהל הניצב מסביב ולהכינו לקראת כשלונו הקרוב של הבעל על ידי חשיפת מהותו.

(כח) וַיִּקְרְאוּ בְּקוֹל גָּדוֹל וַיִּתְגֹּדְדוּ כְּמִשְׁפָּטָם בַּחֲרָבוֹת וּבָרְמָחִים עַד שְׁפָךְ דָּם עֲלֵיהֶם:

(כט) וַיְהִי כַּעֲבֹר הַצָּהֳרַיִם וַיִּתְנַבְּאוּ עַד לַעֲלוֹת הַמִּנְחָה וְאֵין קוֹל וְאֵין עֹנֶה וְאֵין קָשֶׁב: רד"ק: שאם היה להם מקשיב היה עונה אותם קשב כמו והקשיב קשב רב קשב:

(ל) וַיֹּאמֶר אֵלִיָּהוּ לְכָל הָעָם גְּשׁוּ אֵלַי וַיִּגְּשׁוּ כָל הָעָם אֵלָיו וַיְרַפֵּא אֶת מִזְבַּח יְדֹוָד הֶהָרוּס: רד"ק: כי מזבח היה שם מקדם שנבנה לשם ה', ואמרו בדרש כי זה המזבח בנה אותו שאול והוא מה שאמר והנה מציב לו יד[[2]](#footnote-2), והיה זה המזבח הרוס כי הרסו עובדי הבעל לכל המזבחות שנבנו לשם ה' בשעת היתר הבמות ועתה משעה שעשה ירבעם העגלים מנע מהקריב במקום אחר אלא או בבית אל או בדן והרסו המזבחות כמו שאמר אליהו את מזבחותיך הרסו ובנה אליהו מזבח והקריב עליו בשעת איסור הבמות לצורך שעה:

(לא) וַיִּקַּח אֵלִיָּהוּ שְׁתֵּים עֶשְׂרֵה אֲבָנִים כְּמִסְפַּר שִׁבְטֵי בְנֵי יַעֲקֹב אֲשֶׁר הָיָה דְבַר יְדֹוָד אֵלָיו לֵאמֹר יִשְׂרָאֵל יִהְיֶה שְׁמֶךָ:

1. (כא) וַיִּגַּשׁ אֵלִיָּהוּ אֶל כָּל הָעָם וַיֹּאמֶר עַד מָתַי אַתֶּם פֹּסְחִים עַל שְׁתֵּי הַסְּעִפִּים אִם יְדֹוָד הָאֱלֹהִים לְכוּ אַחֲרָיו וְאִם הַבַּעַל לְכוּ אַחֲרָיו וְלֹא עָנוּ הָעָם אֹתוֹ דָּבָר: [↑](#footnote-ref-1)
2. שמואל א טו: (י) וַיְהִי דְּבַר יְדֹוָד אֶל שְׁמוּאֵל לֵאמֹר:

   (יא) נִחַמְתִּי כִּי הִמְלַכְתִּי אֶת שָׁאוּל לְמֶלֶךְ כִּי שָׁב מֵאַחֲרַי וְאֶת דְּבָרַי לֹא הֵקִים וַיִּחַר לִשְׁמוּאֵל וַיִּזְעַק אֶל יְדֹוָד כָּל הַלָּיְלָה:

   (יב) וַיַּשְׁכֵּם שְׁמוּאֵל לִקְרַאת שָׁאוּל בַּבֹּקֶר וַיֻּגַּד לִשְׁמוּאֵל לֵאמֹר בָּא שָׁאוּל הַכַּרְמֶלָה וְהִנֵּה מַצִּיב לוֹ יָד וַיִּסֹּב וַיַּעֲבֹר וַיֵּרֶד הַגִּלְגָּל: [↑](#footnote-ref-2)